Joost van der Westhuizen kritiekJoost van der Westhuizen en Amor Vittone op Kersdag. Foto: Amor Vittone, Facebook Joost van der Westhuizen is Saterdagoggend in ŉ kritieke toestand na ŉ hospitaal geneem. Die J9-Stigting het op sy amptelike Facebook-blad gevra dat mense vir Joost bid. “Die familie en vriende van Joost vra dat julle almal vir Joost sal bid. Hy is vroeër vandag in ŉ kritieke toestand na die hospitaal geneem.” Die stigting het gesê meer nuus oor Joost sal bekendgemaak word sodra dit beskikbaar is. Joost se hospitalisasie kom kort nadat dit verlede maand aan die lig gekom het dat hy nou ŉ suurstofmasjien moet gebruik. Joost se broer, Pieter van der Westhuizen, het vroeër aan Maroela Media gesê dat Joost al ŉ geruime tyd van die suurstofmasjien afhanklik is, maar dat hy dit nie permanent gebruik nie. “Die suurstof word op sekere tye toegedien indien nodig. Ons wou mense nie onnodig bekommer nie, want Joost veg nog verbete voort, daarom het ons dit stil gehou toe hy die suurstofmasjien moes begin gebruik. Ons verstaan egter mense is besorg oor hom en maak dit nou bekend,” het Pieter toe gesê. Pieter kon nie Saterdag onmiddellik vir kommentaar bereik word nie. Joost is tans in die heeltydse sorg van verpleegsters by sy huis in Midrand, op dieselfde landgoed naby die huis waar sy vervreemde vrou, Amor Vittone, saam met die egpaar se twee kinders, Jordan (12) en Kylie (10), woon. Hy het nog elke dag kontak met sy kinders. Joost ly die afgelope vyf jaar aan motorneuronsiekte. Lees die vorige berigte oor Joost van der Westhuizen op Maroela Media.